Hare waai by nóg skoleLeerders van die Lawson Brown High School in Port Elizabeth en EFF-lede betoog Dinsdag (30 Augustus 2016) voor die skool. Foto: Raahil Sain/ANA Leerders het voor die skool betoog oor beweerde verbale aanvalle op swart leerders oor hul hare. EFF-lede het ook by hulle aangesluit. Later het chaos by die skool uitgebreek toe die groep klasse binnegestorm en ontwrig het. Donovan Cairncross, die skoolhoof, het ŉ groep ontevrede ouers en gemeenskapslede in sy kantoor gespreek, maar geweier dat die media toegang kry tot die gesprek. Leerders beweer dat onderwysers aan hulle gesê het hul hare is “onbeheerbaar” en dat leerders met afro-haarstyle of braids (vlegsels) nie toegelaat sal word om hierdie week eksamen te skryf nie. ŉ Swart leerder het aan African News Agency (ANA) gesê sy is deur ŉ onderwyser uit die saal geroep en gevra om haar afro-haarstyl terug te kam of vas te bind. Toe sy sê dit is nie moontlik nie, het die onderwyser haar glo gevra om chemikalieë te gebruik om haar hare reguit te maak. Sy het gesê die onderwyser het daarna haar hare getrek in ŉ poging om dit in ŉ poniestert vas te bind. Ander leerders het emosioneel vertel dat daar na hulle verwys is as “poue” omdat hulle afro-haarstyle het en dat sommige onderwyser na bewering gesê het hulle hare is “walglik en onwelriekend”. George Lukwe, die distriksdirekteur van die departement van onderwys, het later die leerders toegespreek en gesê geen leerder sal geweier word om eksamen te skryf oor sy of haar haarstyl nie. Cairncross het aan die leerders verskoning gevra en gesê beleid by die skool wat met haarstyle verband hou sal hersien word. Die leerders is huis toe gestuur, maar ŉ paar het steeds buite die skoolhekke rondgestaan en gesê hulle aanvaar nie Cairncross se verskoning nie omdat dit nie opreg is nie. Intussen het haarstyle ŉ rasseherrie by ŉ derde skool ontketen nadat bewerings aan die lig gekom het dat leerders van die St. Michael’s School for Girls in Bloemfontein se hare “getoets” word deur ŉ swempet te gebruik. JacarandaFM berig ouers het beweer dat swart leerders gevra word om ŉ swempet op hul koppe te sit om te toets hoe netjies hul hare is. Indien die swempet nie pas nie, word die hare as onnet geag. Volgens die radiostasie het ouers die saak by die Vrystaatse LUR vir onderwys aangemeld en sal stappe gedoen word om die situasie reg te stel.